Document ID: 32014R0131

REGOLAMENT TA’ IMPLIMENTAZZJONI TAL-KUMMISSJONI (UE) Nru 131/2014
tal-11 ta’ Frar 2014
li jemenda r-Regolament ta’ Implimentazzjoni tal-Kummissjoni (UE) Nru 601/2013 li jikkonċerna l-awtorizzazzjoni ta’ aċetat tal-kobalt(II) tetraidrat, karbonat tal-kobalt(II), idrossidu karbonat tal-kobalt(II) (2:3) monoidrat, sulfat tal-kobalt(II) ettaidrat u idrossidu karbonat tal-kobalt(II) (2:3) monoidrat miksi u granulat bħala addittivi tal-għalf
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 fuq l-additivi għall-użu fl-għalf tal-annimali (1), u b’mod partikulari l-Artikolu 9(2) tiegħu,
Billi:
(1)
Ir-Regolament ta’ Implimentazzjoni tal-Kummissjoni (UE) Nru 601/2013 (2) awtorizza l-aċetat tal-kobalt(II) tetraidrat, il-karbonat tal-kobalt(II), l-idrossidu karbonat tal-kobalt(II) (2:3) monoidrat, is-sulfat tal-kobalt(II) ettaidrat u l-idrossidu karbonat tal-kobalt(II) (2:3) monoidrat miksi u granulat bħala addittivi tal-għalf li jaqgħu fil-kategorija tal-“addittivi nutrittivi” u fil-grupp funzjonali tal-“komposti ta’ mikronutrijenti”.
(2)
Sabiex tiġi ċċarata l-identifikazzjoni tal-addittiv tal-karbonat tal-kobalt(II), il-formula kimika tal-idrossidu tal-kobalt għandha titneħħa minn mas-sustanzi attivi.
(3)
Sabiex ikun hemm aktar ċarezza u tiġi evitata l-konfużjoni man-numri ta’ identifikazzjoni tal-komposti tas-selenju awtorizzati bħala addittivi tal-għalf, in-numri ta’ identifikazzjoni tal-komposti tal-kobalt għandhom jinbidlu b’mod tekniku.
(4)
Fl-opinjonijiet tagħha tat-12 ta’ Ġunju 2012 (3) (4) u tat-22 ta’ Mejju 2012 (5), l-Awtorità Ewropea dwar is-Sigurtà fl-Ikel (“l-Awtorità”) ikkonkludiet li għandhom jiġu previsti miżuri speċifiċi għall-ħarsien tal-utenti. Ir-rekwiżit rispettiv għall-komposti b’potenzjal għoli li jsiru trab li dawn għandhom jitpoġġew fis-suq fi griebeb jista’ jitwessa’ biex jiddaħħlu fih ukoll forom oħra li ma jkunux forma ta’ trab mingħajr ma jitkabbar ir-riskju għall-utenti.
(5)
L-applikant tal-idrossidu karbonat tal-kobalt(II) (2:3) monoidrat miksi u granulat ressaq dejta bi prova li s-sustanza miksija hija l-karbonat tal-kobalt(II) u mhux l-idrossidu karbonat tal-kobalt(II) (2:3) monoidrat. Wara verifika tal-fajl tal-applikazzjoni li fuqu ssejset l-opinjoni tal-Awtorità li ssemmiet hawn fuq (6), jidher li hemm bżonn li jinbidlu t-termini tal-awtorizzazzjoni ta’ dan il-prodott kif xieraq.
(6)
Minħabba li ngħataw awtorizzazzjonijiet ġodda permezz tar-Regolament ta’ Implimentazzjoni tal-Kummissjoni (UE) Nru 601/2013, id-dispożizzjonijiet tar-Regolament tal-Kummissjoni (KE) Nru 1334/2003 (7) dwar l-aċetat tal-kobalt tetraidrat, il-karbonat bażiku tal-kobalt monoidrat u s-sulfat tal-kobalt ettaidrat m’għadhomx jgħoddu u għandhom jitħassru.
(7)
Minħabba dawn il-modifiki, il-perjodu tranżitorju previst fir-Regolament ta’ Implimentazzjoni tal-Kummissjoni (UE) Nru 601/2013 għandu jittawwal sabiex il-partijiet interessati jkunu jistgħu jħejju ruħhom biex jissodisfaw ir-rekwiżiti li jirriżultaw minn dawn l-emendi. Fejn jidħol l-għalf għall-annimali domestiċi, hemm għadd kbir ta’ prodotti differenti fis-suq b’sistema speċifika ta’ ttikkettar. Għalhekk, huwa xieraq li t-tali perjodu tranżitorju jittawwal sabiex l-operaturi tan-negozju tal-għalf ikkonċernat ikunu jistgħu jagħmlu t-tranżizzjoni mingħajr problemi.
(8)
Ir-Regolament ta’ Implimentazzjoni tal-Kummissjoni (UE) Nru 601/2013 għandu jiġi emendat kif xieraq.
(9)
Barra minn hekk, għandu jiġi stabbilit perjodu tranżitorju għall-operaturi li applikaw id-dispożizzjonijiet tar-Regolament ta’ Implimentazzjoni tal-Kummissjoni (UE) Nru 601/2013.
(10)
Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Emenda għar-Regolament ta’ Implimentazzjoni tal-Kummissjoni (UE) Nru 601/2013
Ir-Regolament ta’ Implimentazzjoni tal-Kummissjoni (UE) Nru 601/2013 għandu jiġi emendat kif ġej:
1.
Għandu jiżdied l-Artikolu 1a li ġej:
“Artikolu 1a
Emenda għar-Regolament tal-Kummissjoni (KE) Nru 1334/2003 (*)
Fl-Anness tar-Regolament tal-Kummissjoni (KE) Nru 1334/2003, għandhom jitħassru l-entrati ‘Aċetat tal-kobalt tetraidrat’, ‘Karbonat bażiku tal-kobalt monoidrat’ u ‘Sulfat tal-kobalt ettaidrat’, marbutin mal-element E3 Kobalt-Co.
(*) ĠU L 187, 26.7.2003, p. 11.”" 						
2.
L-Artikolu 2 għandu jinbidel b’dan li ġej:
“Artikolu 2
Miżuri tranżitorji
Is-sustanzi speċifikati fl-Anness li kienu awtorizzati skont id-Direttiva tal-Kunsill 70/524/KEE u l-għalf li jkun fih dawn is-sustanzi, li jkunu ġew prodotti u ttikkettati qabel l-4 ta’ Settembru 2014 f’konformità mar-regoli applikabbli qabel il-15 ta’ Lulju 2013, jistgħu jkomplu jitqiegħdu fis-suq u jintużaw sakemm jispiċċaw il-ħażniet eżistenti. Fejn jidħol l-għalf għall-annimali domestiċi, il-perjodu taż-żmien għall-produzzjoni u t-tikkettar imsemmi fl-ewwel sentenza għandu jintemm fl-4 ta’ Marzu 2016.”
3.
L-Anness għandu jinbidel bit-test mogħti fl-Anness ta’ dan ir-Regolament.
Artikolu 2
Miżuri tranżitorji
Is-sustanzi speċifikati fl-Anness li kienu awtorizzati skont ir-Regolament ta’ Implimentazzjoni (UE) Nru 601/2013 u l-għalf li jkun fih dawn is-sustanzi, li jkunu ġew prodotti u ttikkettati qabel l-4 ta’ Settembru 2014 f’konformità mar-regoli applikabbli qabel l-4 ta’ Marzu 2014 jistgħu jkomplu jitqiegħdu fis-suq u jintużaw sakemm jispiċċaw il-ħażniet eżistenti. Fejn jidħol l-għalf għall-annimali domestiċi, il-perjodu taż-żmien għall-produzzjoni u t-tikkettar imsemmi fl-ewwel sentenza għandu jintemm fl-4 ta’ Marzu 2016.
Artikolu 3
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Huwa għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-11 ta’ Frar 2014.

Labels: 0
3
17
6